**TS: Viac ako 300 účastníkov podujatia ku kvalite vysokých škôl**

Slovenská akreditačná agentúra pre vysoké školstvo, Bratislava, 23. marca 2021

V piatok sa uskutočnilo už štvrté odborné online podujatie v tomto roku organizované Slovenskou akreditačnou agentúrou pre vysoké školstvo. Zamerané bolo na zlepšovanie cieľov vzdelávania študijných programov vysokých škôl a na „profil absolventa“. Po novom sa dáva väčší akcent na využiteľnosť vzdelania pre uplatnenie v zamestnaní a v praxi. Podujatie voľne nadväzovalo na predchádzajúce podobné podujatia zamerané na nové požiadavky na kvalitu študijných programov, či na podávanie žiadostí o akreditáciu nových študijných programov.

Vysoké školy v súčasnosti prehodnocujú svoje ponuky študijných programov s ohľadom na nové požiadavky na ich kvalitu. Opakovaná vysoká účasť na podujatiach svedčí o veľkom záujme prakticky zo všetkých vysokých škôl. Ozrejmované sú nové mechanizmy zabezpečovania kvality, ako aj konkrétnosti vyhodnocovania splnenia akreditačných štandardov. Pomáhajú tak vysokým školám pripraviť sa na nové akreditácie a zlepšovať tak kvalitu poskytovaného vzdelávania.

Nasledujúce tematické konzultácie sú plánované v ďalších týždňoch, napríklad 9. 4. 2021 je na programe téma “vzdelávanie orientované na študenta”. Nasledovať budú témy akademickej integrity a boja proti plagiátom, či štruktúry a procesy vnútorného zabezpečovania kvality na vysokých školách. Záujemcovia sa môžu prihlásiť na konzultácie [at] saavs.sk.

Slovenská akreditačná agentúra pre vysoké školstvo je novozriadená verejnoprávna inštitúcia, ktorej úlohou je vykonávať činnosti externého zabezpečovania kvality vysokoškolského vzdelávania v Slovenskej republike. Bola zriadená zákonom č. 269/2018 Z. z. ako právnická osoba so sídlom v Bratislave.

Poslaním agentúry je prispievať k zlepšovaniu kvality vysokoškolského vzdelávania modernými nástrojmi v súlade s Európskymi štandardmi pre zabezpečovanie kvality vysokoškolského vzdelávania (ESG 2015). Agentúra nahradila činnosť Akreditačnej komisie, poradného orgánu vlády SR, pri posudzovaní žiadostí vysokých škôl a preberala rozhodovaciu právomoc ministra školstva, vedy, výskumu a športu SR. Osnovou pre akreditačnú činnosť agentúry sú akreditačné štandardy.